NEWS สำเร็จอีกครั้งแฉทุกวัน ทันเกมหุ้น
อย่าไปถามเลยว่า บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS เพิ่มทุนไปแล้วกี่ครั้งแล้ว เพราะยากจะจดจำ
27 ก.ย. 2559

อย่าไปถามเลยว่า บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS เพิ่มทุนไปแล้วกี่ครั้งแล้ว เพราะยากจะจดจำ
เอาเป็นแค่รู้เท่านั้นว่า เมื่อสิ้นงวดบัญชีปี 2556  NEWS มีทุนจดทะเบียน 1,515.26 ล้านบาท มีราคาพาร์ของหุ้นละ 5.00 บาท มีส่วนของผู้ถือหุ้น 256.91 ล้านบาท และมีมูลค่าตามบุ๊คอยู่ที่ 0.20 บาท  แต่ราคาตลาด 1.02 บาท  แต่ล่าสุด สิ้นงวดครึ่งปี 2559 มีทุนจดทะเบียน 31,460.10 ล้านบาท ราคาพาร์เท่าเดิม และมีส่วนของผู้ถือหุ้น 1,968.60 ล้านบาท และมีมูลค่าตามบุ๊คที่ 0.31 บาท และราคาตลาดล่าสุดอยู่ที่  0.10 บาท
อย่าถามเลยว่าเงินที่เพิ่มทุนได้มากมาย หายไปไหนหมด…เอาเป็นแค่รู้ว่า NEWS กำลังอยู่ในช่วงของการลงทุนอย่างต่อเนื่องในธุรกิจสื่อ  ที่มีเกือบครบสูตร (แม้ชื่อที่จดทะเบียนของบริษัทในปัจจุบันในตลาด mai ก็ยังคงอยู่ในหุ้นกลุ่มเทคโนโลยีต่อไป)…ก็พอแล้ว
มีสื่อในมือใหญ่มากนับตั้งแต่โทรทัศน์ (ดาวเทียมและดิจิตอล) วิทยุ สิ่งพิมพ์ และออนไลน์…ถ้าเป็นอดีต ต้องเรียกว่าผู้ทรงอิทธิพลแห่งวงการสื่อ…เพียงแต่ผู้บริหารของนิวส์ เป็นคนไม่นิยมโชว์ความอหังการ…ก็เลยดูเหมือนธรรมดาๆๆๆ
ล่าสุด แผนการเพิ่มทุนครั้งใหญ่อีกครั้ง ตามมติบอร์ดตั้งแต่เดือนเมษายน 2559 ก็ได้ถูกแจ้งต่อตลาดโดยซีอีโอใหญ่ นายอารักษ์ ราษฎร์บริหาร ล่าสุด วานนี้…ซึ่งถือว่าเป็นความสำเร็จทางการเงินอีกครั้ง
ปัญหาใหญ่ของหุ้นเพิ่มทุนทุกครั้งคือ เพิ่มทุนแล้วมาหาคนซื้อ แต่ไม่มีใครสนใจจะซื้อ…ถือว่าล้มเหลว
ดังนั้น เมื่อมีคนซื้อแถมซื้อหมด จะไม่นับเป็นความสำเร็จ…ก็ไม่รู้จะเรียกอะไรแล้ว…ใช่ป่ะ
การเพิ่มทุนครั้งใหม่ จากหุ้นเดิม ก่อนเพิ่มทุน 6,292.02 ล้านหุ้น เป็นหุ้นเพิ่มทุนอีก6,000.00 ล้านหุ้น หรือประมาณ 95%ของทุนเดิม รวมแล้วจะมีหุ้นใหม่ 12,292.02 ล้านหุ้น พาร์ละ 5.00 บาทเท่าเดิม แต่ขายแบบพีพี. ในราคาเพียงหุ้นละ 0.077 บาท (7.7 สตางค์ต่อหุ้น) ขายได้หมดเกลี้ยง ไม่เหลือหลอ
ผลของการเพิ่มทุน คือ ได้กลุ่มผู้ถือหุ้นหน้าใหม่เข้ามาร่วมถือหุ้นที่ทำให้โครงสร้างการถือครองสัดส่วนหุ้นในกลุ่มรายใหญ่ของบริษัทเปลี่ยนแปลงไปอย่างมาก เพราะทำให้กลุ่มผู้ถือหุ้นใหญ่เดิม (โดยนิตินัย) ต้องการเป็นผู้ถือหุ้นรายย่อย (โดยนิตินัย)โดยปริยาย
เช่นกัน กลุ่มผู้ถือหุ้นรายใหม่ ที่ร่วมลงขันเงินมารวมกันทั้งหมด 465.60 ล้านบาท มีบางราย กลายเป็นผู้ถือหุ้นใหญ่ (โดยนิตินัย) โดดเด่นเหนือรายเก่าโดยปริยาย 
ความสำเร็จที่เกิดขึ้นนี้ เป็นเพียงความสำเร็จจากการขายหุ้นเพิ่มทุน ที่หากคิดจากราคาพาร์และราคาขายจริงแล้ว ถือว่าน่าจะสร้างอาการครั่นเนื้อครั่นตัวให้กับผู้ถือหุ้นของ NEWS ไม่น้อย เพราะราคาพาร์ 5.00 บาท ขายเหมือนสินค้าแบกะดินที่ตลาดโรงเกลือ แถวจังหวะสระแก้ว ที่ราคาแค่ 0.077 บาท มีส่วนต่ำมูลค่าหุ้นมากถึง 4.923 บาท
ส่วนต่ำมูลค่าหุ้นนี้ หากคิดถึงจำนวนหุ้นที่เพิ่มมากเกือบ 100% ก็คงจะจินตนาการได้อย่างชวนสยองได้เช่นกันว่า…แล้ว ราคาจากนี้ไปจะเหลือเท่าไหร่กันแน่
แล้วก็กรุณาอย่าจินตนาการต่อไปเลยว่า หากไม่สามารถทำกำไรได้ในอนาคตอันใกล้แล้ว การลดทุนเพื่อล้างขาดทุนสะสมล่าสุด 2,180.41 ล้านบาท อาจจะตามมา…เพราะจะเห็นได้ว่าตัวเลขขาดทุนสะสมนั้น ต่ำกว่าส่วนผู้ถือหุ้นเพียงไม่กี่ร้อยล้านบาทนั้น
จินตนาการต่อแล้ว…หากไม่กินยานอนหลับ…ก็คงต้องประสาทแข็งขนาดไม่ต้องง้อกาแฟดำยี่ห้อใดๆ
ความสำเร็จของการขายหุ้นเพิ่มทุน ที่ตามมาด้วยการปรับโครงสร้างผู้ถือหุ้นครั้งใหญ่ ก็ถือว่าเป็นความสำเร็จที่มีเงื่อนไขกำกับไว้ให้นักลงทุนที่ถือหุ้น (ทั้งที่เป็นตัวจริง และนอมินี มีการบ้านไปทำต่ออีกมากมายหลายข้อ…ชีวิตไม่สิ้นก็ต้องดิ้นรนกันไป
จนกว่าความสำเร็จที่แท้จริงคือ กำไรสุทธิที่ย้อนคืนกลับมาให้มูลค่าผู้ถือหุ้นเพิ่มขึ้นมา และมีตัวเลขขาดทุนสะสมติดลบในอนาคต…หากวันนั้นมาถึง ความสำเร็จวันนี้ ก็ไม่ได้มีความหมายอะไรอีกต่อไป
เหตุผลก็เพราะเป็นความสำเร็จท่ามกลางความยากลำบาก เนื่องจากยังมองไม่เห็นกำไรโผล่มาให้เห็นในรอบ 5 ปีนี้ จนถึงล่าสุด
โอม…เพี้ยง…แสงสว่างที่ปลายอุโมงค์ โผล่มาด้วย เพื่อให้ NEWS กลับมาเทิร์นอะราวด์ได้โดยเร็ว
โอม…มะโนๆๆๆๆๆ
 
 